NOVO, 23:15 U Sloveniji je potvrđen osmi slučaj zaraze koronavirusom, a radi se o 50-godišnjem liječniku koji se, kako piše 24ur, nakon povratka u Sloveniju iz Italije vratio se na poslu te je tri dana bio u kontaktu s pacijentima.

Ministar zdravstva Aleš Šabeder je za 24ur kazao kako sada traže kontakte zaraženog liječnika, uključujući i najmanje 40 pacijenata i 54 zaposlenika u domu zdravlja.

Ministar je kazao i kako su najnovija tri slučaja zaraze najgori scenarij jer se radi o zdravstvenim radnicima koji su u kontaktu s pacijentima.

Naknadno se saznalo kako je zaraženi liječnik bio i u kontaktu i s 12 štićenika Doma za starije osobe Metlika, gdje je također radio, te jednom sestrom i skrbnikom.

-----------------------------

19:50 U Sloveniji je u petak navečer potvrđen i osmi slučaj zaraze koronavirusom, a radi se o liječniku iz doma zdravlja u mjestu Metlika, blizu granice s Hrvatskom. Zaraženi liječnik se u četvrtak osjećao loše, a u petak je osjetio znakove bolesti i ostao kod kuće te mu je uzet bris, a kasnije je potvrđeno da je pozitivan.

Za sada se osjeća dobro, a popodne je ambulatnim kolima prebačen u bolnicu u Novom Mestu, potvrdila je medijima upraviteljica doma zdravlja koji iz preventivnih razloga do daljnjega prima samo hitne slučajeve.

Prema prvim informacijama sumnja se da se zarazio u Italiji gdje je boravio prošli tjedan, a ispituju se i njegovi kontakti nakon povratka jer je tri dana normalno dolazio na posao, te bio u doticaju s pacijentima i zdravstvenim osobljem.

-------------------------

19:19 Prvi oboljeli od koronavirusa u Srbiji je 43-godišnji poduzetnik iz Bačke Topole, mjesta na sjeveru Vojvodine, koji je prije povratka kući boravio u Budimpešti i Italiji, otkrivaju u petak vojvođanski mediji. Oboljeli I. Đ. je izolaciji u subotičkoj bolnici, koja nije uvela posebne restriktivne mjere ulaska osim što je prije nekoliko tjedana zbog gripa uvedena zabrana posjeta pacijentima.

Radio televizija Srbije (RTS) javlja da nema posebne uznemirenosti među pacijentima i da oni normalno dolaze i odlaze. Anketirani pacijenti kažu da im nije svejedno, ali da ne vide razlog za paniku.

Ekipi TV N1 je, međutim, ispred subotičke bolnice prišao čovjek koji se predstavio kao prijatelj i poslovni partner oboljelog, koji je s njim bio u kontaktu prije 15-ak dana. Samoinicijativno je želio saznati što mu je činiti ali odgovor nije mogao dobiti ni od jedne mjerodavne državne institucije, pa je došao u bolnicu da se raspita.

Neki srbijanski tabloidi u međuvremenu javljaju da je prvi oboljeli od koronavirusa u Srbiji vlasnik tvornice za proizvodnju namještaja u Bačkoj Topoli. Dodaju kako svi u gradu, ali sada i u Subotici znaju za njegov identitet, no državna tijela odbijaju objaviti osobne podatke oboljelog.

Glasnogovornica "Apoteka Subotice" Jelena Pavlović rekla je za RTS da je potražnja za zaštitnim maskama na sjeveru Bačke i inače bila povećana, a da su Subotičani u posljednjih par sati pokupovali preostale maske.

Ovim povodom održana je izvanredna sjednica Okružnog stožera za izvanredne situacije s jednom točkom dnevnog reda - Upravljanje situacijom u slučaju potvrđene pojave virusa COVID 19 u Subotici.

Utvrđeno je da je situacija u Sjevernobačkom okrugu „u cijelosti pod kontrolom, kao i da ne postoji potreba za uvođenje bilo kakvih izvanrednih mjera postupanja“.

-------------------------

18:30 U Italiji je 197 mrtvih od koronavirusa, a u posljednjih 24 sata umrlo je 49 ljudi, što je najviše dosad, piše Reuters. Ukupan broj zaraženih u Italiji je 4636..

Andreas SOLARO / AFP

-------------------------

18:25 U Sloveniji je do petka u 15 sati napravljeno 498 testova na koronavirus te potvrđeno ukupno 7 slučajeva zaraze, objavile su zdravstvene vlasti, a situaciju je komentirao i mandatar nove vlade Janez Janša.

Svi zaraženi otkriveni su u posljednja dva dana, a zadnja dva slučaja zabilježena su među zaposlenicima Sveučilišnog kliničkog centra u Mariboru (UKC), gdje se zbog toga provode dodatna testiranja djelatnika, dezinfekcija prostorija, a otkazane su i neke operacije koje nisu hitne.

Zaraza je najprije potvrđena kod 32-godišnjeg kliničkog farmakologa na odjelu intenzivne njege koji je boravio u Italiji.

"On je od petka do ponedjeljka putovao s manjom skupinom u sjevernoj Italiji, dva iduća dana nije imao teškoće, znakove bolesti primijetio je u srijedu popodne nakon čega nije dolazio na posao", kazao je u petak na konferenciji za novinare UKC-a epidemiolog Zoran Simonovič.

Nakon toga je izoliran, a na isti način je postupljeno i s njegovom suprugom liječnicom, koja radi u istoj bolnici, a kod koje je test danas pokazao pozitivan rezultat na virus.

U UKC-u i dalje traže sve koji su bili u kontaktu sa spomenutim parom, ali kažu da oni nakon pojave bolesti nisu bili u kontaktu s bolesnicima tako da rizik od širenja zaraze nije velik.

Slovenska vlada danas je zbog većeg rizika koji za starije osobe predstavlja koronavirus domovima za starije osobe naložila zabranu posjeta, a situaciju sa stanjem oko virusa komentirao i mandatar za sastav nove vlade i budući premijer Janez Janša.

Jure Makovec / AFP

"Svi zajedno smo pred realnim problemom koji treba shvatiti ozbiljno", kazao je Janša.

"Virus smo u Sloveniji otkrili kasno. Ako malo ljudi testiraš, onda ćeš kasnije ustanoviti da nešto nije u redu", kazao je Janša te dodao da je u stalnom kontaktu s ministrom zdravstva u sadašnjoj tehničkoj vladi Alešom Šabederom.

--------------------------

17:35 U Bosni i Hercegovini potvrđen je treći slučaj zaraze koronavirusom, izjavio je u petak poslije podne u Banjoj Luci ministar zdravstva Republike Srpske Alen Šeranić.

On je na izvanrednoj konferenciji za novinare kazao kako je virus COVID-19 testiranjem utvrđen kod muškarca srednje životne dobi iz mjesta Čelinac pokraj Banje Luke.

Riječ je o osobi koja je u BiH doputovala iz Italije potkraj veljače, zajedno s muškarcem kod kojega je ranije ovog tjedna također potvrđena prisutnost koronavirusa što je bio prvi takav slučaj u BiH. Virus je potom identificiran i kod njegovog sina, učenika jedne banjolučke osnovne škole.

Muškarac kod kojega je virus potvrđen u petak u stabilnom je stanju i podvrgnut je bolničkom tretmanu i izolaciji a poduzete su mjere kako bi se identificirale sve osobe koje su s njim bile u kontaktu.

Svi će oni biti pod pojačanim nadzorom kako bi se kontroliralo njihovo zdravstveno stanje.

----------------------------

16:50 Ministar zdravstva Vili Beroš nakon završetka izvanrednog sastanka ministara zdravstva zemalja članica EU-a kazao je da i Hrvatska i Europska unija u ovom trenutku imaju dovoljno resursa za odgovor na širenje koronavirusa, ali je pitanje koliko će ta kriza potrajati.

Beroš je ovaj izvanredan sastanak sazvao kako bi ministri zdravstva ponovno razmijenili iskustva o tome što je dosad učinjeno u njihovim zemljama na suzbijanju infekcije koronavirusa i koliko su poduzete mjere učinkovite. Više o tome pročitajte OVDJE.

---------------------------

16:33 Hrvatska veleposlanica pri EU Irena Andrassy koja se nalazi u samoizolaciji jer je bila u kontaktu s osobom zaraženom koronavirusom, za N1 je kazala: "Dobro sam, hvala, samoizolacija je mjera predostrožnosti u skladu s protokolom Vijeća Europske unije, za dobrobit kolega u Vijeću i Stalnom predstavništvu pri EU u kojemu isto provodimo mjere predostrožnosti".

Nastavlja da Predsjedništvo Vijeća poduzima i druge odgovorne mjere u koordinaciji s Glavnim tajništvom Vijeća koje šalje redovita izvješća i prati situaciju te da će detalji biti objavljeni nakon što situacija bude jasnija.

----------------------------

16:10 Stožer civilne zaštite objavljuje najnovije informacije o koronavirusu u nakon što je jutros u Hrvatskoj potvrđen 11. slučaj zaraze.

Ministar unutarnjih poslova Davor Božinović kazao je da su dobili informacije da se diljem Hrvatske provode sve planirane aktivnosti te da sustav u tom smislu funkcionira onako kako je zamišljeno.

"Kao što vam je poznato, o tome će profesorica Markotić, iz Klinike za infektivne bolesti je potvrđena još jedna osoba zaražena koronavirusom. To je jedanaesta osoba, ona je u Varaždinu", kazao je dodavši da se radi o osobi koja je u obiteljskom kontaktu s ranije zaraženom osobom iz Varaždina.

"Završio je Vijeće EPSCO-a, Hrvatska aktivno sudjeluje u ovoj situaciji kao zemlja koja predsjeda vijećem Europske unije. Što se tiče onoga što je u Bruxellesu zaključeno je da se kroz integrirani politički odgovor na krizu, koji smo mi aktivirali, naglasila dodatna potreba za solidarnošću, solidarnim pristupom i suradnjom. To uključuje podizanje svijesti u europskoj javnosti jer se epidemiološka situacija u Europi pogoršava", kazao je Božinović.

Alemka Markotić, ravnateljica Klinike za infektivne bolesti " Fran Mihaljević", kazala je da je 11. zaraženi blizak kontakt zaražene osobe iz Varaždina i ima blaže simptome.

"Drago mi je čuti da što manje slučajeva ima, to onda ima i reperkusije i pozitivnu ili negativnu reakciju u turizmu. Saslušali smo sve županijske centre u kojima su bili prisutni i direktori tih zajednica, saslušali smo što će raditi.

U ovom trenutku ću reći da ćemo i mi snažnije i jače ići s promocijom Hrvatske za hrvatske državljane, za one koji su već ionako htjeli putovati, da ćemo imati akciju koju ćemo idući tjedan predstaviti, a radi se o akciji 'Tjedan odmora vrijedan'. Građani Hrvatske imat će 50 posto popusta na usluge više od 100 sudionika poput Croatia Airlinesa, Jadrolinije, Plitvica u trajanju od tjedan dana", kazao je ministar turizma Gari Cappeli.

Cappeli je kazao da se vidi manjak turista.

"Još smo kad gledamo od 1.1. na 0 ili u blagom plusu, ali od kraja veljače imamo pad. Pad iz Koreje i Kine je 50-60 posto. Pripremamo marketinške akcije", rekao je Cappelli te je dodao kako je Hrvatska ipak auto destinacija i da je to sreća u ovoj situaciji. "Glavna sezona još nije ugrožena, ali usporen je booking za četvrti mjesec, pa i peti i šesti", kazao je.

Na pitanje prijeti li nestašica lijekova zbog koronavirusa, ministar Božinović kaže da se ne očekuju.

"Ovo o čemu je danas bilo govora u vijeću u fromatu EPSCO-a, gdje je bio ministar zdravstva i na razini EU, pogotovo kada su u pitanju infektivne bolesti, razgovara se o dostatnoj opremi i stvaranju zaliha ali ovo nitko nije dovodio u pitanje i o tome nema govora", kazao je Božinović.

--------------------------

15:40 Donosimo aktualne brojke o broju oboljelih i mrtvih od koronavirusa u svijetu. Ukupno je zabilježeno 100.679 slučajeva, od čega je 3,412 smrtnih slučajeva.

Najviše oboljelih je u Kini - 80,559, od čega 3,042 smrtnih slučajeva. Kina bilježi danas 30 novih žrtava. Južna Koreja danas bilježi jedan novi smrtni slučaj. Ukupno imaju 6,593 slučajeva zaraze koronavirusom, od čega 309 novih potvrđenih slučajeva. Ukupno su preminule 43 osobe.

Iran danas bilježi najviše novih slučajeva zaraze - 1,234. U toj je zemlji ukupno zaraženo 4.747 ljudi, od čega su 124 osobe preminule. Novih je 16 smrtnih slučajeva.

U Italiji nema novozaraženih niti smrtnih slučajeva. U Francuskoj su umrle još dvije osobe, kao i u Španjolskoj i Sjedinjenim Državama te Velikoj Britaniji. Francuska ima ukupno devet žrtava, Španjolska pet, SAD 14, a Britanija dvije.

------------------------

15:21 - Stožer za civilnu zaštitu Istarske županije priopćio je kako su danas u Istri uzeti uzorci kod dvije osobe koje se nalaze u samoizolaciji, zbog sumnje na zarazu koronavirusom (COVID-19).

-O rezultatima nalaza uzoraka, bit ćete naknadno obaviješteni, priopoćeno je.

------------------------

14:45 U tramvajima ZET-a postavljeni su plakati kojima se građani savjetuju kako se zaštititi od koronavirusa.

Damjan Tadic / CROPIX

Damjan Tadic / CROPIX

------------------------

14:20 Treća osoba zaražena koronavirusom u Varaždinu i jedanaesta u Hrvatskoj muškarac je u dobi od 60-tak godina, koji je u rodbinskoj vezi s drugim zaraženim i ima blage simptome bolesti, izvijestio je u petak načelnik Stožera civilne zaštite Varaždinske županije i zamjenik varaždinskog župana Robert Vugrin.

Više pročitajte OVDJE!

------------------------

14:04 Svim djelatnicima Misije Republike Hrvatske u Bruxellesu preporučeno je da ostanu doma nakon što je objavljena vijest da se hrvatska stalna predstavnica u EU, Irena Andrassy, stavila u samoizolaciju. Ona je, naime, bila u neposrednom kontaktu s osobom koja radi u Vijeću EU-a za koju je potvrđeno da ima koronavirus., doznaje Jutarnji list od glasnogovornik Misije RH pri EU u Bruxellesu Brune Lopandića.

--------------------

13:55 - Otkazan je i drugi događaj u okviru hrvatskog predsjedanja EU i to neformalni dijalog s ministrima gospodarstva, tzv. Consumer Day- Future 5.0 Agenda, koji se u Zagrebu trebao održati 26. i 27. ožujka.

Ministar gospodarstva Darko Horvat najavljivao je taj događaj kao ključan kada je zaštita potrošača u pitanju, a na kojem je trebala sudjelovati Mreža europskih potrošačkih centara (ECC).

Kako doznajemo, ovaj je sastanak otkazan jer je previše delegata odlučilo ne doći zbog koronavirusa.

--------------------

Zbog pojave koronavirusa odgođen je i prvi sastanak koji se trebao održati u sklopu hrvatskog predsjedanja Vijećem EU, doznaje Jutarnji list.

Riječ je šestom sastanku Zajedničke skupine za parlamentarni nadzor Agencije Europske unije za suradnju tijela za provedbu zakona (Europol), u okviru kojega su se planirali događaji u Hrvatskom saboru i Nacionalnoj i sveučilišnoj knjižnici 22. i 23. ožujka.

Sastanak je, kako doznajemo, odgođen zajedničkim dogovorom supredsjedatelja i u ovome trenutku se razmatra nekoliko raspoloživih datuma do kraja hrvatskoga predsjedanja Vijećem EU-a.

Sastankom Zajedničke skupine za parlamentarni nadzor Europola predsjedaju Hrvatski sabor i Europski parlament. U nedjelju 22. ožujka u Saboru se trebao održati sastanak predsjedajuće Trojke Zajedničke skupine, a za ponedjeljak ujutro, 23. ožujka bila je planirana sjednica uz uvodno obraćanje predsjednika Hrvatskog sabora Gordana Jandrokovića.

Naš supredsjedatelj i voditelj izaslanstva Hrvatskoga sabora je SDP-ov Ranko Ostojić, a drugi supredsjedatelj i voditelj izaslanstva Europskog parlamenta u ovom tijelu je Juan Fernando López Aguilar.

Zajednička skupina za parlamentarni nadzor Europola uspostavljena je zaključcima Konferencije predsjednika parlamenata Europske unije 2017., s ciljem političkog nadzora aktivnosti Agencije Europske unije za suradnju tijela za provedbu zakona u sprječavanju i suzbijanju organiziranog kriminala, terorizma i drugih oblika teških kaznenih djela.

Zajedničku skupinu za parlamentarni nadzor Europola čine nacionalni parlamenti država članica predstavljeni s najviše četiri člana i Europski parlament s najviše 16 članova. Sastaje se dva puta godišnje, u prvoj polovini godine u državi članici koja predsjeda Vijećem, a u drugom polugodištu u Europskom parlamentu u Bruxellesu.

--------------------

13:50 - Zbog opasnosti od širenja koronavirusa odgađa se zagrebački Festival svjetla koji se trebao održati od 18. do 22. ožujka. Opširnije pročitajte OVDJE.

--------------------

13:09 - Hrvatska stalna predstavnica u EU, Irena Andrassy, stavila se u samoizolaciju jer je bila u neposrednom kontaktu s osobom koja radi u Vijeću Europske unije za koju je potvrđeno da ima koronavirus. Ona je to napravila jer tako nalaže protokol. Kako Hrvatska predsjedava Europskom unijom, a Andrassy je glavna adresa za kontakte sa svim predstavnicima drugih država i EU institucija, ona je u stalnom kontaktu s više osoba u Bruxellesu.

Screenshot / SALTO Eastern Europe and Caucasus Resource Centre Irena Andrassy

U Vijeću EU je potvrđen već drugi slučaj zaraze koronavirusom. Jučer je zabilježen prvi u toj instituciji, a polsije još jedan u Europskoj agenciji za obranu.

Vijest da je hrvatska veleposlanica pri EU u samoizolaciji je došla upravo u vrijeme kada se u Bruxellesu odvija drugi izvanredni sastanak Ministara zdravstva Europske unije kojeg je sazvalo hrvatsko predsjedništvo Vijeća a kojim predsjedava hrvatski ministar Beroš. Raspravlja se o koordinaciji napora u sprječavanju i usporavanju širenja virusa, te međusobnoj pomoći država članica.

Širenje koronavirusa je već počelo imati utjecaj i na rad europskih institucija, Svim osobama koje su bile u kontaktu sa zaraženima, ili su bili u posjet regijama gdje je zabilježeno više slučajeva zaraze, poručeno je da rade od doma i da budu u samoizolaciji

Europski parlament je sinoć odlučio otkazati plenarno zasjedanje u Strasbourgu za sljedeći tjedan, te iste sastanke održati u Bruxellesu, što se radi samo u iznimnim slučajevima. Da bi se sastanci održavali u Strasbourgu više od 3000 ljudi putuje u taj grad na pet dana samo iz Bruxellesa.

--------------------

12:54 - Iranske vlasti zaprijetile su da će, ako će biti potrebno, upotrijebiti silu kako bi limitirale putovanja svoji građana. U Iranu iz sata u sat raste broj oboljelih, a prema posljednjim podacima u zadnja 24 sata potvrđena su nova 1234 slučaja zaraze. Dosad su preminule 124 osobe.

Ministar zdravstva Kianoush Jahanpour nije precizirao kakvom silom se država namjerava poslužiti kako bi građane zadržali u svojim gradovima.

Vlasti su ranije pozvale građane da ne napuštaju svoje domove, no to ih nije spriječilo da uoči vikenda iz Teherana pohrle na odmor na Kaspijsko jezero.

Inače, broj zaraženih je diljem svijeta prešao 100.000.

--------------------

12:44 - U Bosni i Hercegovini za sada nema novih slučajeva zaraze koronavirusom, a povećen je broj osoba koje su pod pojačanim nadzorom zdravstvenih službi, izjavio je u petak u Banjoj Luci ministar zdravstva entiteta Republike Srpske Alen Šeranić.

Nakon što je u četvrtak potvrđeno da su virusom COVID-19 zaraženi muškarac, koji je potkraj veljače stigao iz Italije, i njegov sin, provedeno je testiranje učenika i nastavnika iz osnovne škole koju dječak pohađa, no svi testovi pokazali su kako oni nisu nositelji virusa.

Ministar Šeranić je kazao kako su dvojica oboljelih i dalje u stabilnom stanju i izolaciji, a pojačanom nadzoru podvrgnuto je dodatnih pedesetak osoba za koje je procijenjeno da su s njima bili u kontaktu.

--------------------

11:39 - Sve više slučajeva zaraze koronavirusom bilježi se i u afričkim zemljama. Tako je Kamerun izvijestio da je 58-godišnjak pozitivan na koronavirus što je i prvi slučaj u toj državi. Pacijent je u bolnici u izolaciji, objaljeno je iz kamerunskog ministarstva zdravstva.

Inače, u Senegalu su zaražene četiri osobe, dok Južnoafrička Republika i Nigerija zasad imaju jednog oboljelog.

-----------------------

11:25 - U petak je u Nizozemskoj preminula prva osoba zaražena koronavirusom. Riječ je o 86-godišnjaku koji je preminuo u bolnici u Rotterdam.

Prvi slučaj zaraze koronavirusom Nizozemska je zabilježila 27. veljače, a do jučer su potvrđena ukupno 82 slučaja zaraze.

-----------------------

11:21 - Južna Koreja izvijestila je o 309 novih slučajeva zaraze koronavirusom čime je broj zaraženih u toj zemlji porastao na 6593.

--------------------------

11:09 - U Sloveniji je do sada potvrđeno šest slučajeva koronavirusa, a zadnji registrirani sučaj odnosi se na muškarca koji je zaposlen u Sveučilišnoj kliničkoj bolnici (UKC) u Mariboru, potvrđeno je u petak.

Bolnica je potvrdila da se radi o njihovu zaposleniku i da su odmah poduzeli sve potrebne mjere.

Više pročitajte OVDJE.

-----------------------------

11:02 - U suzbijanju širenja epidemije koronavirusa iznimno je važno razmjenjivati iskustva i najbolje prakse te osigurati istinsku komunikaciju između država članica EU-a i prema javnosti, izjavio je u petak hrvatski ministar zdravstva Vili Beroš.

"Cilj nam je na ovom sastanku razmijeniti mišljenja o načinu širenja ove bolesti i razlozima tolikog broja oboljelih na području EU-a", izjavio je ministar Beroš prije početka izvanrednog sastanka ministara zdravstva zemalja članica EU-a koji je sazvao zbog širenja epidemije koronavirusa.

Beroš je istaknuo potrebu bolje međusobne suradnje među zemljama članicama na temelju dostupnih mehanizama te bolje suradnje s Europskom komisijom kako bi se se osigurala optimalna zdravstvena zaštita europskih građana.

"Namjera nam je naglasiti važnost međusobne komunikacije, promptne i istinite, kako između država članica, tako i prema javnosti jer je informiranje iznimno važno i pomaže u suzbijanju ove ugroze", rekao je Beroš.

Ovo je drugi izvanredni sastanak koji je sazvala Hrvatska kao predsjedavajuća zemlja Vijećem EU-a od izbijanja zaraze koronavirusom.

U vrijeme prvog sastanka, 13. veljače, stanje je u odnosu na današnje bilo posve drukčije, s nekoliko desetaka oboljelih, dok ih je danas znatno više.

Hrvatsko predsjedništvo je pripremilo nekoliko pitanja kojima želi usmjeriti raspravu i čuti odgovore od ministara iz drugih članica.

Od ministara zdravstva tražit će se među ostalim mišljenje o postojećim mehanizmima koji su dostupni na razini EU-a za suzbijanje epidemije, prijedlozi za poboljšanje komunikacije, ocjena učinkovitosti mjera koje su poduzete u njihovim zemljama, te na što će se usredotočiti u slučaju pogoršanja epidemiološke situacije.

Pitanje zdravstva je u nadležnosti država članica i one su u ovakvim slučajevima upućene na koordinaciju i međusobnu suradnju.

-----------------------------

10:36 - Prvi slučaj koronavirusa zabilježen je i u Vatikanu, javlja Corriere della Sera. Glasnogovornik Matteo Bruni rekao je da su obavještene talijanske zdravstvene vlasti, a ambulantne službe su obustavljene radi dezinfekcije, dok hitne službe i dalje rade.

Papa Franjo se prošlog tjedna testirao na koronavirus zbog prehlade, no test je bio negativan.

AFP

-----------------------------

10:15 - Srbija je potvrdila prvi slučaj koronavirusa, a riječ je o muškarcu (43) iz Subotice, javljaju beogradski mediji. Oboljeli pacijent je trenutno u izolaciji, dobija terapiju i liječnici se zasad ne izjašnjavaju o njegovom zdravstvenom stanju.

Više pročitajte OVDJE.

-----------------------------

09:54 - Ministrica znanosti i obrazovanja Blaženka Divjak na svojoj je Facebook stranici objavila da se do daljnjega u svim osnovnim i srednjim školama odgađaju sva organizirana putovanja u inozemstvo. Ta je odluka došla zbog trenutačne promjenjive epidemiološke situacije u svijetu oko koronavirusa, a nakon preporuke Stožera civilne zaštite Republike Hrvatske.

'Sigurnost učenika i odgojno obrazovnih radnika mora biti na prvom mjestu, zato smo u suradnji sa Stožerom civilne zaštite upravo poslali uputu školama o odgađanju svih putovanja izvan Republike Hrvatske barem u idućih mjesec dana.

Podijelite ovu važnu informaciju s kolegama i prijateljima', napisala je Divjak.

-----------------------------

Iz zagrebačke Klinike za infektivne bolesti "Dr. Fran Mihaljević" potvrđena je još jedna oboljela osoba koronavirusom u Hrvatskoj, priopćio je u petak Stožer civilne zaštite Republike Hrvatske.

To znači da je do sada u Hrvatskoj potvrđeno 11 oboljelih osoba.

Novooboljeli je bliski obiteljski kontakt drugog bolesnika s koronavirusom u Varaždinu, potvrdili su iz Klinike "Dr. Fran Mihaljević" u Zagrebu, priopćeno je jutros iz Stožera civilne zaštite RH.

Ministar zdravstva Vili Beroš u četvrtak je donio odluku o proglašenju opasnosti od epidemije zaraznih bolesti kao administrativnu mjeru, na prijedlog Hrvatskog zavoda za javno zdravstvo, izvijestila je načelnica kriznog stožera Ministarstva Maja Grba Bujević.

Tom administrativnom mjerom omogućava se ministru zdravstva da preraspoređuje ljude i opremu koja se nalazi u sustavu zdravstva, pojasnila je jučer Grba Bujević.